Oficiālais Vēstnesis 166 E , 07/07/2005 Lpp. 0063 - 0065



P6_TA(2004)0023 Situācija Gruzijā Eiropas Parlamenta Rezolūcija par Gruziju Eiropas Parlaments, - ņemot vērā Partnerattiecību un sadarbības nolīgumu starp Eiropas Kopienām un to dalībvalstīm, no vienas puses, un Gruziju, no otras puses, kurš stājās spēkā 1999. gadā [1], - ņemot vērā iepriekšējos rezolūcijas par attiecībām ar šī reģiona valstīm, it īpaši tā 2004. gada 26. februāra ieteikumu Padomei par ES politiku attiecībā uz Dienvidkaukāzu [2], - ņemot vērā paplašinātas Eiropas veidošanos - Eiropas Savienības kaimiņattiecību politiku, kura attiecas arī uz šo reģionu, un izvirzīto ilgtermiņa mērķi pilnībā iesaistīt šī reģiona valstis Eiropas integrācijā un sadarbībā, - ņemot vērā Reglamenta 103. panta 4. punktu, A. atzinīgi vērtējot notiekošās politiskās un ekonomiskās reformas, pasākumus stabilu un efektīvu demokrātisku iestāžu izveidei un valdības centienus novērst plaša mēroga korupciju, tādējādi radot mierīgu un pārtikušu Gruziju, kas var dot ieguldījumu stabilitātes nodrošināšanā šajā reģionā un pārējā Eiropā, B. izsakot nožēlu par nesenajiem vardarbības uzliesmojumiem Dienvidosetijas reģionā un vardarbības saasināšanos, kā dēļ gājuši bojā un ievainoti cilvēki, kā arī nodarīti ievērojami materiālie zaudējumi, C. tā kā progresa trūkums konfliktu atrisināšanā Abhāzijas un Dienvidosetijas reģionā kavē Gruzijas attīstību, D. tā kā Eiropas Parlamentam vēl vairāk jāatbalsta pašreizējie centieni palīdzēt risināt konfliktus Gruzijā un Dienvidkaukāza reģionā sadarbībā ar Eiropas Drošības un sadarbības organizāciju (EDSO) un citiem dalībniekiem, E. tā kā "prezidenta vēlēšanas", kas 2004. gada 3. oktobrī notika Abhāzijā, jāuzskata par nelikumīgām un nepieņemamām, jo nav vienošanās par Abhāzijas galīgo statusu, tā kā šajās vēlēšanās balsstiesīgi bija 115000 cilvēku un tā kā vairāk nekā 300000 gruzīnu iepriekš tika atņemtas balsstiesības, piespiežot viņus pamest savas mājas šajā reģionā, F. izsakot nožēlu par nesenajiem Krievijas varas iestāžu paziņojumiem par triecienu veikšanu Dienvidkaukāzā preventīvos nolūkos Krievijas drošības doktrīnas ietvaros un uzsverot neaizvietojamo lomu, kāda esošo konfliktu atrisināšanā būtu jāuzņemas Krievijai, 1. pauž pilnīgu atbalstu Gruzijas suverenitātei un teritoriālajai integritātei, vērš uzmanību uz to, ka risinājumu konfliktiem Abhāzijā un Dienvidosetijā nepieciešams rast sarunu ceļā, veidojot uzticēšanos, un vienīgi ar mierīgiem līdzekļiem, ievērojot Gruzijas tautu tiesības pašām noteikt savus mērķus kultūras, sociālajā, ekonomikas un politiskajā jomā; 2. prasa, lai Gruzijas valdība noteiktu tās saistības attiecībā uz Abhāzijas un Dienvidosetijas autonomiju, kuras ir priekšnoteikums mierīgas konfliktu risināšanas un uz vienprātības balstītās nacionālas apvienošanās panākšanai; 3. uzstāj, ka Dienvidosetijas konflikta zonas pilnīga demilitarizācija, izņemot EDSO kopīgos miera uzturēšanas spēkus, ir šī reģiona konflikta ilgstoša mierīga risinājuma priekšnoteikums; lūdz Padomi sniegt atbalstu, lai tālāk veicinātu EDSO misijas efektivitāti šajā reģionā; 4. noraida "prezidenta vēlēšanas" Abhāzijā kā nelikumīgas, kā arī aicina Komisiju un Padomi atbalstīt ANO vadīto sarunu pastiprināšanu Gruzijas un Abhāzijas konfliktā; 5. atzinīgi vērtē EDAP tiesiskuma misijas darbības uzsākšanu Gruzijā; uzskata, ka misija liecina par soli uz priekšu ES un Gruzijas attiecībās, kā arī par Gruzijas panākumiem dziļāku un efektīvāku attiecību veidošanā ar ES un piekrišanu Eiropas kaimiņattiecību politikas mērķiem; 6. aicina Eiropas Savienību un prezidentvalsti nodrošināt ES īpašo pārstāvi Dienvidkaukāzā ar visiem efektīvai un redzamai darbībai nepieciešamiem resursiem, un veikt tālākus noteiktus pasākumus ES politikas mērķu aizsardzībai šajā reģionā, tostarp paužot arī gatavību būt par vidutāju konfliktos; 7. aicina Padomi un Komisiju pilnībā iesaistīt Krievijas Federāciju šajā stabilitātes nodrošināšanā politisku sarunu ceļā un aicina Krievijas Federācijas valdību atturēties no jebkādām darbībām, kas varētu apdraudēt šo procesu; aicina Padomi un Komisiju iekļaut jautājumu par Gruzijas teritoriālo integritāti darba kārtībā sarunām ar Krieviju Partnerības un sadarbības nolīguma ietvaros; 8. mudina Krievijas Federāciju ievērot saistības par Krievijas karaspēka klātbūtnes samazināšanu Gruzijā un izvešanu no tās, ko tā uzņēmās 1999. gadā Stambulā EDSO augstākā līmeņa sanāksmē, un atbalsta Gruzijas apņemšanos pēc Krievijas armijas aiziešanas neielaist valstī ārzemju karaspēku, kā to ANO pauda prezidents Saakashvili; 9. aicina ES aktīvi iesaistīties vairāku iniciatīvu izstrādāšanā, lai rastu izeju no strupceļa šajā reģionā; 10. atzinīgi vērtē šajā sakarā panākto vienošanos par Gruzijas premjerministra Zurab Zhvania un Dienvidosetijas separātistu līdera Eduard Kokoiti tikšanos; aicina Padomi cieši sekot līdzi attīstībai, darot visu iespējamo, lai atvieglotu dialogu un novērstu saspringtās situācijas saasināšanos; 11. uzdod tā priekšsēdētājam nosūtīt šo rezolūciju Padomei, Komisijai, prezidentvalstij, ANO ģenerālsekretāram, Eiropas Drošības un sadarbības organizācijai, NATO ģenerālsekretāram, Gruzijas prezidentam un parlamentam, kā arī de facto varas iestādēm Dienvidosetijā un Abhāzijā. [1] OV L 205, 04.08.1999., 1. lpp. [2] P5_TA(2004)0122. --------------------------------------------------